CELEX: 32022R0710
Language: mt
Date: 2022-05-06 00:00:00
Title: Regolament tal-Kummissjoni (UE) 2022/710 tas-6 ta’ Mejju 2022 li jiċħad l-awtorizzazzjoni ta’ indikazzjoni dwar is-saħħa fuq il-prodotti tal-ikel u li tirreferi għat-tnaqqis tar-riskju tal-mard (Test b’rilevanza għaż-ŻEE)

10.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 133/9
               
            
         REGOLAMENT TAL-KUMMISSJONI (UE) 2022/710
         tas-6 ta’ Mejju 2022
         li jiċħad l-awtorizzazzjoni ta’ indikazzjoni dwar is-saħħa fuq il-prodotti tal-ikel u li tirreferi għat-tnaqqis tar-riskju tal-mard
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b’mod partikolari l-Artikolu 17(3) tiegħu,
         Billi:
         
                     (1)
                  
                  
                     Skont ir-Regolament (KE) Nru 1924/2006, l-indikazzjonijiet dwar is-saħħa li jsiru fuq il-prodotti tal-ikel huma pprojbiti sakemm ma jkunux awtorizzati mill-Kummissjoni f’konformità ma’ dak ir-Regolament u inklużi f’lista tal-Unjoni ta’ indikazzjonijiet permessi.
                  
               
                     (2)
                  
                  
                     Ir-Regolament (KE) Nru 1924/2006 jipprevedi wkoll li l-applikazzjonijiet għall-awtorizzazzjonijiet tal-indikazzjonijiet dwar is-saħħa jistgħu jintbagħtu mill-operaturi tan-negozji tal-ikel lill-awtorità kompetenti nazzjonali ta’ Stat Membru. L-awtorità kompetenti nazzjonali għandha tgħaddi l-applikazzjonijiet validi lill-Awtorità Ewropea dwar is-Sigurtà fl-Ikel (“l-Awtorità”).
                  
               
                     (3)
                  
                  
                     Wara li tirċievi l-applikazzjoni, l-Awtorità għandha tinforma mingħajr dewmien lill-Istati Membri l-oħra u lill-Kummissjoni, u tagħti opinjoni fuq l-indikazzjoni dwar is-saħħa kkonċernata.
                  
               
                     (4)
                  
                  
                     Il-Kummissjoni għandha tiddeċiedi dwar l-awtorizzazzjoni tal-indikazzjonijiet dwar is-saħħa filwaqt li tqis l-opinjoni li tat l-Awtorità.
                  
               
                     (5)
                  
                  
                     Wara applikazzjoni mingħand Anxiofit Ltd., imressqa skont l-Artikolu 14(1)(a) tar-Regolament (KE) Nru 1924/2006, l-Awtorità kellha tagħti opinjoni dwar is-sostanzjar xjentifiku ta’ indikazzjoni dwar is-saħħa marbuta ma’ Anxioﬁt-1 u t-tnaqqis tal-ansjetà taħt il-limitu u tal-ansjetà ħafifa (il-Mistoqsija Nru EFSA-Q-2020-00032). L-indikazzjoni proposta mill-applikant kienet kif ġej: “Anxioﬁt-1 intwera li jtejjeb l-ansjetà taħt il-limitu u l-ansjetà ħafifa. L-ansjetà taħt il-limitu u l-ansjetà ħafifa huma fatturi ta’ riskju fl-iżvilupp tad-disturbi marbuta mal-ansjetà u d-depressjoni.”
                  
               
                     (6)
                  
                  
                     Il-Kummissjoni, l-Istati Membri u l-applikant irċevew l-opinjoni xjentifika (2) dwar dik l-indikazzjoni mill-Awtorità, li kkonkludiet li, abbażi tad-data ppreżentata, l-evidenza xjentifika ma kinitx biżżejjed biex tiġi stabbilita relazzjoni ta’ kawża u effett bejn il-konsum tal-Anxiofit-1 u t-tnaqqis tal-ansjetà taħt il-limitu u tal-ansjetà ħafifa. Għaldaqstant, billi l-indikazzjoni dwar is-saħħa mhijiex konformi mar-rekwiżiti tar-Regolament (KE) Nru 1924/2006 għall-inklużjoni fil-lista tal-Unjoni ta’ indikazzjonijiet permessi, jenħtieġ li ma tiġix awtorizzata.
                  
               
                     (7)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-indikazzjoni dwar is-saħħa stipulata fl-Anness ta’ dan ir-Regolament ma għandhiex tiġi inkluża fil-lista tal-Unjoni ta’ indikazzjonijiet permessi kif previst fl-Artikolu 14(1) tar-Regolament (KE) Nru 1924/2006.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ Mejju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 404, 30.12.2006, p. 9.
         
            (2)  EFSA Journal 2020;18(10):6264.
      
      
         
            ANNESS
            Indikazzjoni dwar is-saħħa miċħuda
            
                        Applikazzjoni - Dispożizzjonijiet relevanti tar-Regolament (KE) Nru 1924/2006
                     
                     
                        Nutrijent, sustanza, ikel jew kategorija tal-ikel
                     
                     
                        Indikazzjoni
                     
                     
                        Referenza tal-opinjoni tal-EFSA
                     
                  
                        L-Artikolu 14(1)(a), indikazzjoni dwar is-saħħa li tirreferi għat-tnaqqis tar-riskju tal-mard.
                     
                     
                        Anxiofit-1, ingredjent tal-ikel li fih estratt niexef tal-għerq idroalkoħoliku tal-Echinacea angustifolia standardizzat għall-profil alkamid speċifiku.
                     
                     
                        Anxioﬁt-1 intwera li jtejjeb l-ansjetà taħt il-limitu u l-ansjetà ħafifa. L-ansjetà taħt il-limitu u l-ansjetà ħafifa huma fatturi ta’ riskju fl-iżvilupp tad-disturbi marbuta mal-ansjetà u d-depressjoni.
                     
                     
                        EFSA-Q-2020-00032